|  |
| --- |
| *Директни плащания* |

**1. Определени са ставките за плащането на едно допустимо за подпомагане животно по схемата за Преходна национална помощ за говеда, необвързана с производството и по схемата за Преходна национална помощ за овце-майки и кози-майки, обвързана с производството за 2019 г.**  **със заповеди на министъра на земеделието, храните и горите.** Заповедите са публикувани на интернет страницата на МЗХГ. Определеният размер на плащането е 175.34 лева за говеда, 306.84 лева за биволи и 37.58 лева за овце-майки и кози-майки. Подпомагането ще се изплати на два транша: за говеда по 96.44 лв. през октомври 2019 г. и 78.90 лв. през януари 2020 година; за биволи по 168.76 лв. през октомври 2019 г. и 138.08 лв. през януари 2020 година; за овце-майки и кози-майки 20.67 лв. през октомври 2019 г. и 16.91 лв. през януари 2020 година.

|  |  |
| --- | --- |
| *Визия за ОСП след 2020 г.* |  |

**2. На заседанието на РГ по Хоризонтални въпроси (Реформа в ОСП), проведено на 9-10 октомври 2019 г. в Брюксел Финландското председателство предложи за дискусия някои изменения в проекта на регламент за стратегическите планове в частта за директните плащания, финансовите разпоредби и стратегическия план.** Повечето изменения в проекта са технически и редакционни, отразяващи бележки и предложения, дадени от ДЧ, без да изменят същността на разпоредбите. Бяха направени някои допълнителни предложения, свързани със схемите за млади земеделски стопани, преразпределителното плащане, регионализация на плащанията. Няколко ДЧ, включително България отново обърнаха внимание на важността на обвързаната подкрепа и необходимостта от осигуряване на достатъчно високи нива на финансиране на този тип подкрепа. Няколко ДЧ обаче изразиха изрична позиция срещу повишаване на обвързаната подкрепа, наблягайки на нейния ефект върху пазара. Въпросът за обвързаната подкрепа, приспадането на разходите за възнаграждения преди намаление на плащанията, еко схемите се считат за политически въпроси и ще бъдат обсъждани на политическо ниво. В частта за стратегическите планове най-същественото изменение, предложено от Финландското председателство се отнася до предоставянето на допълнителна гъвкавост относно вариациите в единичната стойност по схемите за директни плащания. Съгласно измененията вариацията в единичната стойност (ставката) ще може да бъде както в посока увеличение, така и намаление, в зависимост от конкретните условия през съответната година. Като цяло, почти всички ДЧ изразиха задоволство и подкрепа за предложените от председателството изменения в дискутираните текстове. Вторият ден на заседанието беше посветено на дискусии по новия модел за прилагане. Конкретни примери за предложената от Австрийското и Румънското председателство Опция 1 за определяне на единната стойност по интервенции, които не са базирани на ИСАК, на основата на проведените през годината приеми на заявления, бяха представени от Дания и Швеция и коментирани от ЕК. В края на заседанието Председателство обобщи, че предстои още работа по новия модел за прилагане, която ще продължи до края на октомври и през ноември.

**3. В своя Резолюция от 10 октомври 2019 г. относно Многогодишната финансова рамка за периода (МФР) 2021 – 2027 г. Европейският парламент (ЕП) декларира, че е време да се отговори на очакванията на гражданите на ЕС и да се предоставят необходимите финансови средства за изпълнение на политическите ангажименти и амбиции на ЕС.** СъщевременноЕП предупреждава за "явен риск",ако не се постигне навреме успешно споразумение за бъдещия бюджет на Европейския съюз (ЕС) със Съвета, призовавайки за план за действие в извънредна ситуация, който да смекчи последствията за гражданите и бизнеса, тъй като забавянето ще доведе до прекъсване на финансирането от 2021 г. В приетата резолюция членовете на ЕП потвърждават позицията на предишния Парламент относно следващата Многогодишна финансова рамка 2021-2027- 1,3% от брутния национален доход (БНД) и нови собствени ресурси на ЕС. ЕП иска да засили защитата на климата, като подчертава спешната нужда от нов качествен скок в политическите и финансови усилия за постигане на целите на Парижкото споразумение за климата. Европейската комисия (ЕК) от своя страна призова лидерите на ЕС да осигурят политическо ръководство и да дадат нов тласък на преговорите за постигане на споразумение за „справедлив, балансиран и модерен дългосрочен бюджет на ЕС за периода 2021-2027” до края на годината. В съобщение, озаглавено „Време за вземане на решение за финансовата рамка на Съюза за 2021-2027 г.“, публикувано на 9 октомври 2019 г., ЕК представя редица ключови елементи, които държавните и правителствените ръководители трябва да обсъдят на срещата на върха на 17-18 октомври. Те включват общото ниво на финансиране, което трябва да съответства на общите приоритети на Съюза; модерен бюджет, ориентиран към постигане на резултати, с правилен баланс между политиките и силен фокус върху добавената стойност на ЕС; по-прозрачен подход за финансиране на бюджета на ЕС; въвеждане на нови източници на приходи в подкрепа на приоритетите и намаляване на тежестта върху националните вноски; по-голяма съгласуваност на политиките чрез по-тясна връзка между финансирането и политическите приоритети и по-силни инструменти за защита на бюджета от недостатъци на върховенството на закона. Председателят на ЕК Жан-Клод Юнкер призова членовете на ЕП и държавите членки да постигнат бързо споразумение, така че на 1 януари 2021 г. да могат да бъдат стартирани новите програми. Той заяви, че дългосрочният бюджет на Съюза е инвестиция във водещи общоевропейски и в световен мащаб изследвания. Бюджетът е финансиране за трансгранична инфраструктура, подкрепа за малкия бизнес и предпазна мрежа за земеделските стопани. Според него предложението (равно на 1.114% от БНД в ЕС-27) е перспективен, отговорен и прагматичен план за това как да постигнем повече с по-малко.

**4. „Европейското селско стопанство трябва да бъде конкурентоспособно, земеделските стопани са предприемачи и се нуждаят от подкрепа, за да запазят конкурентните си предимства“, заяви кандидатът за еврокомисар по земеделие Януш Войчеховски по време на второто си изслушване пред евродепутатите.** Той беше много по- ангажиран и по - конкретен в отговорите си на 8 октомври, в Брюксел. Януш Войчеховски подчерта, че ще защити по-силен и адекватен бюджет за земеделие и развитие на селските райони. Той обеща да намали бюрокрацията. Подчерта необходимостта от засилване на позицията на европейското селско стопанство на глобалните пазари, нещо, което той би насърчил при преговори с международни търговски партньори. По отношение на опазването на климата и околната среда ще се прилагат „не забрани и граници, а по-скоро стимули“, за постигане на екологичните цели. Януш Войчеховски подчерта своята подкрепа за биологичното земеделие, обещавайки да излезе с план за действие по въпроса. Кандидатът за еврокомисаризрази опасенията си относно концентрацията на земя или присвояването на земя в някои страни. Във връзка с обновяване на поколенията, полският кандидат за еврокомисар за пореден път заяви, че подкрепата за младите фермери е от ключово значение. Януш Войчеховски се застъпи за гъвкав подход, за вътрешно и външно сближаване на плащанията между държавите членки.

**5. Копа-Коджека призова за благоприятни климатични мерки за фермите в „зелената сделка“.** В отворено писмо до предложения да заеме поста изпълнителен вицепрезидент на ЕК Франс Тимерманс, преди изслушването му в ЕП на 8 октомври, Копа Коджека изпрати списък с предложения за смекчаване на последиците от климатичните промени за сектора. Организацията на фермерите и кооперациите иска да види разходите, поети от всички звена по хранителната верига в система, която отчита приноса на индустрията чрез улавяне на въглерод, помага да се промени потреблението на енергия и признава необходимостта от отваряне към новите технологии. По- подробна информация можете да видите в Приложение 1.

|  |  |
| --- | --- |
| *Още от ЕС и света* |  |

**6. Доклад на Европейската сметна палата показва стабилен процент на грешка от 2,4% при разходите за ОСП за 2018 г**. Разходите на ЕС за Общата селскостопанска политика, Общата политика по рибарство и част от разходите на ЕС за дейности в областта на околната среда и климата през 2018 г., които са малко над 58 милиарда евро, имат общ процент на грешка от 2,4% (същият като за 2017 г.), В своя годишен доклад за 2018 г., публикуван на 8 октомври, одиторите подчертават, че директните плащания, които представляват 72% от разходите, „като цяло, не съдържат съществени грешки“. Авторите на доклада отбелязват, че Интегрираната система за администриране и контрол (ИСАК), която включва Системата за идентификация на земеделските парцели (СИЗП), помага да се намали нивото на грешки при директните плащания. Въвеждането в ИСАК на приложението за Геопространствено заявление за подпомагане, което дава възможност на земеделските стопани да подават искания за плащане онлайн, също „помогна за намаляване на нивото на грешки в директните плащания.“ Одиторите са проверили 95 директни плащания и са установили, че 77 от тях не са засегнати от грешка. Установена е по-висока степен на грешка за бюджета в развитие на селските райони, пазарните мерки, рибарството, околната среда и климата, в резултат на „сложни правила и критерии за допустимост“. Одиторите посочват, че основната причина за грешките в тези глави са недопустими бенефициенти, дейности, проекти или разходи, предоставяне на неточна информация за районите или броя на животните, неспазване на правилата за обществени поръчки и административни грешки. В поредица от препоръки за разходите, свързани с РСР, ЕСП призовава Комисията „да предприеме мерки за подобряване на работата на сертифициращите органи в държавите членки и да гарантира, че данните, предоставени от държавите-членки и използвани за изчисляване на финансовите корекции, са правилно верифицирани". За периода след 2020 г. Комисията трябва да вземе предвид слабостите, установени в настоящата рамка „с цел да гарантира, че показателите за резултати правилно измерват ефектите от дейностите и те имат ясна връзка със свързаните интервенции и цели на политиката.“ Подчертава се, че процентът на грешки намалява през последните няколко години, като плановете за действие, прилагани от националните столици за отстраняване на недостатъците, вече работят. Комисията „продължава да подкрепя държавите членки за подобряване на техните системи за управление и контрол, за да се избегнат грешки в бъдеще“. ЕК подчертава намалението на процента на грешки при директните плащания, които имат най-голяма част от бюджета на ОСП, спрямо 2012 г., когато процентът е бил 3,6% Комисията е уверена, че ситуацията е под контрол, но „когато е необходимо, тя налага финансови корекции (процедура за „ уравняване на сметки“) на съответната държава- членка, за да защити бюджета на ЕС и интересите на данъкоплатците. Одиторите стигат до заключението, че „общото ниво на грешка от 2,6% в разходите на ЕС е останало стабилно и в обхвата, наблюдаван през предишните две години (2,4% през 2017 г. и 3,1% през 2016 г.)“. Подчертават, че предизвикателствата остават във "високорисковите разходни области като развитие на селските райони и сближаване." Председателят на ECП Клаус-Хайнер Лене заяви, че "в началото на новия законодателен мандат и на период на ново финансово програмиране, политиките на ЕС и разходите трябва да се насочат за постигане на резултати и добавена стойност.“

***Приложение 1***

**Благоприятни климатични мерки за фермите в „зелената сделка“**

В писмо от 7 октомври Генералният секретар на Копа Коджека Пека Песонен напомня на Франс Тимерманс, че „земеделските стопани са първите, които усещат въздействието на изменението на климата и трябва да се справят с нарастващите разходи за адаптация и смекчаване.“ За въглеродно неутралната икономика е „основополагащо да се разработят устойчиви политики и програми, които да съпътстват фермерите и техните кооперации за този преход и да признаят значението на съществуващите инструменти.“ Копа Коджека иска да види улавянето на въглерода „да се вземе предвид при прилагането на законодателните инструменти за климата“, с въглероден пазар или схеми за кредитиране. Има призив за енергийна програма за намаляване на потреблението на изкопаеми горива във фермата и увеличаване на заместимостта с възобновяеми енергийни източници. Организацията на фермерите и кооперациите също подчертава, че европейската „зелена сделка“ трябва да включва нова стратегия за горското стопанство. Песонен призовава от името на земеделските стопани да се използват „авангардни технологии като нови техники за развъждане на растения, изкуствен интелект (AI) и цифрови технологии.“ Във всички търговски споразумения трябва да бъде включена глава относно изменението на климата, като Копа Коджека препоръчва обмисляне на въглеродните гранични данъци „внимателно“, защото те могат да увеличат входящите разходи. Земеделските стопани се нуждаят от „законодателство в областта на околната среда, което отчита техните усилия и им дава достатъчно гъвкавост за по- ефективно използване на природните ресурси, като същевременно гарантира продоволствената сигурност“. Те искат също така ЕС да се увери, че „растителнити и животински гени и генетични природни черти, които могат да бъдат намерени в природата или са получени чрез мутагенеза (процес на промени в структурата на ДНК, в резултат на което настъпва мутация на организма), не подлежат на патентоване.“ Относно плановете за кръгова икономика и стратегията „От фермата до вилицата“ за устойчива храна, Песонен отбелязва успеха на ЕС в намирането на алтернативи на изкопаемите материали и призовава актуализираната стратегия за биоикономика да бъде „ключов компонент на европейската зелена сделка.“ Президентът на Копа Коджека подчертава, че разходите за прилагане на нова политика се поемат от всички, от фермерите и производителите до търговците на дребно и потребителите“ и най-уязвимите трябва да са защитени от непредвидими последици.